ยอดหนี้สาธารณะ ลดลง6หมื่นล้าน
หนี้สาธารณะ 3 เดือนแรก ปีงบประมาณลดลง 6 หมื่นล้าน เงินคงคลังเดือน ธ.ค. วูบ 2 หมื่นล้าน
25 ก.พ. 2560

โพสต์ทูเดย์ - หนี้สาธารณะ 3 เดือนแรก ปีงบประมาณลดลง 6 หมื่นล้าน เงินคงคลังเดือน ธ.ค. วูบ 2 หมื่นล้าน
นายธีรัชย์ อัตนวานิช ที่ปรึกษาด้านตลาดตราสารหนี้ สำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ วันที่ 31 ธ.ค. 2559 มีจำนวน 5.92 ล้านล้านบาท หรือคิดเป็น 42.19% ของผลิตภัณฑ์มวลรวมในประเทศ (จีดีพี) เมื่อเปรียบเทียบกับเดือนก่อนหน้า หนี้สาธารณะคงค้างลดลง 2.25 หมื่นล้านบาท และลดลง 6 หมื่นล้านบาท หากเทียบกับเดือน ต.ค. 2559 ซึ่งเป็นเดือนแรกของปีงบประมาณที่มีหนี้สาธารณะคงค้าง 5.98 ล้านล้านบาท คิดเป็น 42.71% ของจีดีพี
ทั้งนี้ หนี้สาธารณะ 5.9 ล้านล้านบาท ประกอบด้วย หนี้รัฐบาล 4.45 ล้านล้านบาท ลดลงสุทธิ 1.51 หมื่นล้านบาท หนี้ของรัฐวิสาหกิจที่ไม่เป็นสถาบันการเงิน 9.77 แสนล้านบาท ลดลงสุทธิ 1,944 ล้านบาท ด้านหนี้ของรัฐวิสาหกิจที่เป็นสถาบันการเงิน (รัฐบาลค้ำประกัน) มี 4.66 แสนล้านบาท ลดลงสุทธิ 4,472 ล้านบาท และหนี้หน่วยงานของรัฐ 1.95 หมื่นล้านบาท ลดลงสุทธิ 957 ล้านบาท
นอกจากนี้ ยังแบ่งเป็นหนี้ในประเทศ 5.59 ล้านล้านบาท หรือ 94.44% และหนี้ต่างประเทศ 3.29 แสนล้านบาท หรือ 5.56% ของหนี้สาธารณะคงค้างทั้งหมด